KYK: Prent oor Mapplethorpe op grootskerm | Netwerk24
KYK: Prent oor Mapplethorpe op grootskerm
12 Januarie 2019 08:00
n Toneel uit Mapplethorpe.
'n Biografiese rolprent oor die Amerikaanse fotograaf Robert Mapplethorpe word eersdaags internasionaal uitgereik.
Die prent volg die omstrede kunstenaar se lewe van waar hy die rockster en digter Patti Smith ontmoet het en hulle hul intrek geneem het in die legendariese Chelsea Hotel in New York.
Mapplethorpe (1946-1989) is bekend vir sy ikoniese portrette van kunstenaars soos Smith, Iggy Pop, Debbie Harry en Laurie Anderson. Hy was 'n onversetlike kunstenaar wat nie geskroom het om gay-erotiek uit te beeld nie, in swart-wit en op groot skaal. Sy fokus was om die gay-lewe van New York te belig.
Die prent is getiteld Mapplethorpe en toon sy strewe om naam as 'n kunstenaar te maak en sy seksualiteit uit te leef.
Matt Smith is te sien as Mapplethorpe en Marianne Rendón as Smith. Die regisseur is Ondi Timoner. Sy het tien jaar aan die projek gewerk.
Haar vorige prent was die dokkie Second Coming met die komediant Russell Brand.
Mapplethorpe word in Maart in Amerika uitgereik. Dit is nog nie bekend wanneer dit in Suid-Afrika te sien sal wees nie.